Huwa meħtieġ li jkun hawn moratorium fuq l-iżvilupp ta' proġetti kbar. Li dan isir, illum qabel għada, hu fl-interess tagħna lkoll. Meta fl-2006 ġew approvati bl-għaġġla l-pjani lokali ittieħdet deċiżjoni ħażina li għadna nbatu l-konsegwenzi tagħha sal-lum. Sa nofs l-2006 il-proċess tal-konsiderazzjoni tal-pjani lokali kien miexi bil-mod tant li tnejn biss (minn 7) kienu għadhom ġew approvati. Imma indunaw li kienet ser tidħol fis-seħħ direttiva tal-Unjoni Ewropea imsejħa . Din id-direttiva tesiġi li qabel ma jkun approvat pjan jew programm li jħejji l-qafas ta' żvilupp għall-futur għandu jkun studjat l-impatt kumulattiv ta' dak propost. Studju tal-impatt kumulattiv tal-pjani lokali ma sarx. Li kieku dan l-istudju sar il-pjani lokali kienu jkunu ezaminati dettaljatment. Ir-regolamenti dwar is-suġġett fil-fatt jgħidu li l-iskop hu li " jipprovdi għal livell għoli ta' ħarsien tal-ambjent, u li jikkontribwixxi għall-integrazzjoni ta' konsiderazzjonijiet ambjentali fil-preparazzjoni u l-adozzjoni ta' pjanijiet u programmi bil-għan li jiġi promoss l-iżvilupp sostenibbli, billi jiġi żgurat li, skont dawn ir-regolamenti, titwettaq stima ambjentali strateġika dwar ċertu pjanijiet u programmi li x'aktarx ikollhom effetti sinifikanti fuq l-ambjent ." [ara Regolamenti dwar Stima Ambjentali Strateġika. 549.61] L-iskedi ta' dawn ir-regolamenti jispjegaw dettaljatament dwar il-kriterji u l-impatti li għandhom ikunu ikkunsidrati. Biex dan l-istudju ma jsirx il-Gvern u l-MEPA għaġġlu biex fis-sajf tal-2006 jkunu approvati l-pjani lokali li kien baqa' flimkien mal-eserċizzju ta' razzjonalizzazzjoni li żied maż-żewġ miljun metru kwadru fiż-żona tal-iżvilupp. B'din l-approvazzjoni ta' malajr il-Gvern u l-MEPA fl-2006 għamlu għażla ċara li għalihom l-industrija tal-kostruzzjoni tiġi qabel il-kwalità tal-ħajja tagħna lkoll. Għalhekk hemm bżonn il-moratorium, il-kwalità tal-ħajja tagħna lkoll tkun tista' terġa' tingħata prijorità.
Moratorium : fl-interess tagħna lkoll